《碧桃》
宋代·舒岳祥

碧桃本是仙人花，仙人花里饭胡麻。初来此树向谁得，翠眉婵娟萼绿华。

世间俗桃千百数，溪谷往往蒸成霞。纷纷见此欲羞死，乱红吹落污窗纱。

陈宫露唾天水碧，粉黛欲学争咨嗟。岂知仙妃作狡狯，挼花染汁便尔嘉。

瑶池蟠桃即此种，花飞不肯污泥沙。实成唯许方朔吃，时时还戏王母家。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。